कहा- बुक नहीं लिखी होती तो अपने साथ यौन शोषण की बात नहीं कर पाता
Piyush Mishra On Mental And Physical Abuse; Tumhari Aukaat Kya Hai पुरुषों के साथ, बहुत लोगों के साथ मानसिक और शारीरिक शोषण होता है, यह दर्दनाक होता है। बहुत ही कम लोग है जो इस पर बात कर पाते हैं।
आरंभ है प्रचंड…बोले मस्तकों के झुंड…इंस्टाग्राम हो या फेसबुक इसे गाने पर बने रील्स ट्रेंड कर रहे हैं। ये गाना लिखने और गाने वाले एक्टर, राइटर, गीतकार और कवि पीयूष मिश्रा इन दिनों जयपुर में हैं। वे शूटिंग के सिलसिले में यहां आए हुए हैं।
फरवरी में उनकी एक किताब लॉन्च हुई। किताब का नाम है....तुम्हारी औकात क्या है ? इस किताब में उनकी जिंदगी और सफर से जुड़े कई किस्से हैं। इसमें उन्होंने बताया है कि कैसे उनके साथ सातवीं क्लास में यौन शोषण हुआ और वह कैसे इस सदमे से बाहर आए।
पीयूष मिश्रा इस किताब को उनके पाप-पुण्य का लेखा-जोखा मानते हैं। इसके साथ ही वह बॉलीवुड से लेकर राजनीति में अपनी स्पष्ट राय रखते हैं। भास्कर से विशेष बातचीत में उन्होंने सभी मुद्दों पर अपनी राय जाहिर की।
उनकी जिंदगी से जुड़े जब सवाल शुरू हुए तो उन्होंने इसकी शुरुआत एक कविता से की...
दर-ब-दर की ठोकरों का लुत्फ पूछो क्या सनम
आवारगी को हमने तो अल्लाह समझ लिया...!
जिंदगी से बात की इक कश लिया फिर चल दिए
जिंदगी को धुएं का छल्ला समझ लिया...
अब पढ़िए- पीयूष मिश्रा के जीवन से जुड़े वे किस्से जो वे कभी कह नहीं पाए....
किताब में ऐसा क्या है, जो आप कभी कह नहीं पाए ?
पुरुषों के साथ, बहुत लोगों के साथ मानसिक और शारीरिक शोषण होता है, यह दर्दनाक होता है। बहुत ही कम लोग है जो इस पर बात कर पाते हैं। मैंने भी बुक नहीं लिखी होती तो यह बात कह नहीं पाता। मेरे साथ भी सातवीं कक्षा में यौन शोषण हुआ। इसका मेरी मानसिकता पर गहरा प्रभाव पड़ा। बचपन में ऐसी चीज हो जाए तो आप सहज नहीं हो पाते। मैं भी बहुत दिनों तक सहज नहीं हो पाया था।
काम ने संभाला और थिएटर करते हुए इस दर्द से दूर हुआ। मैंने खूब काम किया और बुरी यादों को दिल से निकालने का काम किया। उस यौन उत्पीड़न ने मुझे जिंदगी भर की तकलीफ दे दी और इससे उबरने में एक लंबा समय और कई साथी लगे। इस हादसे से बाहर आने में मेरे अंदर की कला ने बहुत मदद की।
सिनेमा से पहले मैंने काफी काम किया है, उस समय कोई लालसा नहीं थी। उस समय सिर्फ कर्म करना था। मैं खूब शराब पीता था उसकी वजह से मैंने बहुत से गलत काम किए है, उनको मैंने किताब तुम्हारी औकात क्या है पीयूष मिश्रा में लिखा है।
ऐसी बहुत सी चीजें है जो पीयूष मिश्रा का असली चेहरा दिखाती है, उसे मैंने बुक में लिखा है। मेरे अंदर एक गुबार भर गया था, जिसे निकालना चाह रहा था।
आजकल के युवा मुझे भगवान समझने लगे थे, उन्हें पीयूष मिश्रा से रुबरू करवाने के लिए यह किताब लिखी। इसमें मेरे पाप-पुण्यों का लेखा जोखा है, जो मैंने पूरी ईमानदारी से लिखा है। क्रूर होकर लिखा है, सब कुछ जाहिर करना चाहता था। पत्नी अभी पढ़ रही है। उसका रिएक्शन काफी कीमती है।
गुलाल और आरंभ कैसे तैयार किया गया?
गुलाल तब लिखी गई, जब हम सभी स्ट्रगल कर रहे थे। अनुराग कश्यप, केके, दीपक डोबरियाल सहित अधिकांश लोग स्ट्रगल कर रहे थे। कोई भी सेटल डाउन नहीं था, किसी भी ने कोई पैसे नहीं लिए।
मैंने भी कोई पैसा नहीं लिया, दो लाख रुपए में एक्टिंग, सिंगिंग, राइटिंग, लिरिक्स का काम कर दिया था। उस वक्त तो हम अड़े हुए थे कि किसी भी तरह यह रिलीज हो जाए। जान-माल इसी बात पर अड़ा हुआ था। म्यूजिक दिल्ली आकर किया था, पहले सात साल बहुत दिक्कत आई।
कभी प्रोड्यूसर भाग गया, कभी पैसे खत्म हो गए। जब 2008 में यह बनाने लगे तो इसके बाद इसे कोई दिक्कत नहीं आई। आरंभ इसके लिए ही दो दिन में लिख दिया गया था। मैंने प्रोग्रामर को दे दिया था, लेकिन यह तय था कि इसे मैं ही गाऊंगा। उस वक्त चुन रहे थे कि कौन कौन सा गाना गाएगा। यह गाना मैंने चुन लिया था। जैसे जब शहर हमारा सोता है.. उसे मैं और स्वानंद ने गाया, दो गाने रेखा भारद्वाज ने गाया।
पॉलिटिक्स कितना पसंद है, कौन से पॉलिटिशियन पसंद है?
पॉलिटिक्स में लेश मात्र भी इंटरेस्ट नहीं है। पॉलिटिक्स की बात की जाए तो समय के साथ यह बदलता है। मोदी अच्छे लगते हैं। नजरिया अच्छा लगता है, कैसे भी वह आदमी हों। पॉलिटिशियन की बात की जाए तो इंदिरा गांधी के बाद कोई नहीं आया। पॉलिटिशियन के रूप में नरेन्द्र मोदी ही आए हैं। राजनीति में रहने के लिए चाणक्य बनना पड़ता है और वह गुण मोदी में है। राहुल जी इतने शरीफ आदमी हैं, मुझे बड़े अच्छे लगते हैं, लेकिन यह शरीफ प्रोफेशन नहीं है। जितना सोचकर वे आए हैं, इसके लिए बहुत पढ़ाई-लिखाई यानी चाणक्य नीति पढ़ाई की भी जरूरत है। इसके अलावा रूथलेस होने की जरूरत है। राहुल कोई काम करें तो अच्छा रहेगा।
राजनीति से अलग धंधा करेंगे तो सफल रहेंगे। मुझे लगता है कि उनकी कोई न कोई अलग चॉइस जरूर होगी, उन्हें वही करना चाहिए। वे खानदानी आदमी हैं, उनके पिता राजीव गांधी, दादी इंदिरा गांधी, नाना जवाहर लाल नेहरू, कितना बड़ा खानदान है। मेरे ख्याल से वे इतने शातिर नहीं हैं, भोलेपन की वजह से ही उन्हें पप्पू बोला जाता है।
शातिर है नहीं, गंदा आदमी कह नहीं सकते, भोला काम करते हैं। कैसे उन्हें शातिर कहा जाए? मुझे ऐसा लगता है कि उनकी मां ने या उनके आस-पास के लोगों ने क्यों नहीं रोका है। बहुत सारे समझदार लोग उनके पास थे, किसी ने नहीं रोका। मैं उनके लिए सहानुभूति रखता हूं। अब बात हाथ से निकल गई है। अब राहुल के लिए भी निकलना मुश्किल है।
इसका नुकसान कांग्रेस पार्टी को ही है। वैसे कहूं तो पार्टी कभी अपना लीडर चुन ही नहीं पाई। इंदिरा गांधी आखिरी लीडर थी। इनको लीडर मिला नहीं, जबकि इनके पास ऐसे राजनेता है, जो बीजेपी में भी नहीं है। मोदी सबसे बडे पॉलिटिशियन और शातिर पॉलिटिशियन हैं भले भी है। उनका मुकाबला करने वाला कोई नहीं है।
वामपंथी और शराब ने कितना नुकसान पहुंचाया?
शराब तो शारीरिक नुकसान पहुंचाती है और आपकी सोच को खत्म कर देती है। इसका नुकसान तो हुआ ही...मैंने इसे छोड़ा भी। वहीं, वामपंथ की बात करें तो मेरी गलती थी कि मैं कमजोर पड़ गया था, परिवार को छोड़कर उनके साथ काम करने का फैसला किया था। उनके लिए इतना काम किया था कि मैं परिवार को भूल गया था।
2003 में मैंने सिनेमा जॉइन किया, इससे पहले मैं जिंदगी का बहुत बडा काम कर चुका था। समाज, देश के लिए कर वह काम कर चुका था, इसके लिए मुझे कोई रिवॉर्ड नहीं मिला। हालांकि मुझे इस बात का कोई रंज नहीं है। किसी ने कभी याद नहीं किया, काम जरूर बोला। काम के दम पर ही मैंने सिनेमा में आया। कभी यह नहीं बोला कि पीयूष ने हमारे लिए इतना काम किया। कम्युनिज्म वाले आखिर में जाकर तानाशाह बन जाते हैं, आपको अपनी अंगुलियों में नचाते हैं। आपकी हड्डियां चूस लेते हैं। आपका भी परिवार है, यह बतलाने का मौका नहीं देते।
20 साल इनके लिए काम किया। इसके बाद बहुत जोर से भूख लगने लगी तो मुंबई चला गया। मेरे जितने बॉस थे, उन सभी के पास गाड़ियां थीं। नाइकी के जूते पहना करते थे। 
बॉलीवुड के नाम पर आपको आपत्ति है?
मिश्रा ने कहा कि बॉलीवुड कॉपी किया हुआ नाम लगता है। हॉलीवुड नाम से इसे कॉपी किया गया। हॉलीवुड भी असली नाम था, हॉलीवुड अस्टेट एक जगह का था, वहां से अस्टेट नाम का बोर्ड गिर गया।
वहीं से इन लोगों ने हॉलीवुड नाम रख लिया। बॉलीवुड नाम से बकवास लगता है, ओरिजिनल कुछ नहीं है क्या। कॉपीकैट बनकर क्यों रहना है। हिन्दुस्तानी फिल्म इंडस्ट्री है यह, हमारा पैसा लगता है। हमारी कहानियां हैं, फिर हमें क्यों कॉपी करना है। मैं तो बॉलीवुड कहना पसंद नहीं करता हूं।
साउथ और बॉलीवुड के मुकाबले की बाते हो रही हैं, आप क्या कहेंगे ?
साउथ वाले बुद्धिमान हैं, यह तो कह ही सकता हूं। साउथ वाले रिस्क फैक्टर पर काम करते हैं। पुष्पा को ही देख लो.. कैसे एक आम आदमी की तरह दिखने वाली की कहानी को कहा गया। बाहुबली सबसे बड़ा उदाहरण है, वीएफएक्स को इतने बड़े स्केल पर देखा गया। पीएस फिल्म को देखिए कितना रिस्क फैक्टर है। साउथ में वीएफएक्स के साथ स्क्रिप्ट भी लिखी जाती है। इसे महत्वपूर्ण माना गया है वहां। बॉलीवुड में वीएफएक्स महत्वपूर्ण माना जाता है, स्क्रिप्ट को तो कभी भी बदल लेते हैं। बाहुबली, पुष्पा, केजीएफ की अपनी अलग स्क्रिप्ट रही है।
भगत सिंह की आज कितनी जरूरत है?
जो बीत गया तो बीत गया, उसे क्या याद करना। भगतसिंह आज नहीं आ सकते, उन जैसे बनने की कोशिश की जा सकती है। भगतसिंह के अलावा बहुत से ऐसे लोग थे, जिन्होंने इस देश को आजादी दिलाई। ऐसे हीरो की तो पहचान नहीं हुई। बहुत से लोग हैं, जो हंसते हुए फांसी पर चढ़ गए। आज भी लोग अपने-अपने हिसाब से प्रोटेस्ट कर रहे हैं।
थिएटर आपके लिए हमेशा प्राथमिकता रहा है?
सिनेमा मेरे लिए ऑक्यूपेशन है, पैशन नहीं है। पैसे कमाता हूं, घर चलता हूं। आज भी फिल्में मिल रही हैं। मृत्यु का अहसास कर लिया है, 15-20 साल में मर जाऊंगा, ऐसे में वह करना है, जो अभी तक नहीं कर पाया। छोटे शहरों में जाता हूं, बच्चों से बात करता हूं। इंडस्ट्री की जिझासाओं को शांत करता हूं। थिएटर मेरी प्रायोरिटी में है। थिएटर को यदि कोई कर नहीं पा रहा है और उसका कारण यह बताता है कि मेरे पास समय नहीं रहता, तो वह बकवास कर रहा है। उसे यह कहना चाहिए कि थिएटर उसकी प्रायोरिटी नहीं है। इसमें कोई गलत बात नहीं होगी।
म्यूजिक बैंड बल्लीमारान का सफर कैसा है?
इस समय यह देश के सबसे महंगे बैंड्स में शामिल है। आसानी से डेट्स भी नहीं मिल पाती। देश-दुनिया में हम परफॉर्म कर रहे हैं। 70 के दशक के म्यूजिक के साथ हम आज के म्यूजिक पर बात करते हैं। मेरे गीतों को अलग अंदाज में प्रस्तुत करते हैं। लोगों से बात करते है और यही लोगों को पसंद आता हैं।